Document ID: /roh_data/filtered/fineweb-2-filterrobots_roh.jsonl.gz/24633

Esser natiral
Ils emprims exercizis ch’il reschissur Linus Flepp fa, èn: emprender da discurrer senza esser teatralic. Ins stoppia esser natiral sco quai ch’ins saja sin via. Perquai di el adina: Giai a chasa e guardai co vus discurris là, e suenter emprendain nus da discurrer uschia sin tribuna.
Il segund pass è alura dad emprender ordadora. Quai vegnia ad esser detg pretensius, manegia Roland Tomaschett che fa per l’emprima giada teater. Era Adriana Albin n'è mai anc stada sin tribuna. Ella è oriunda da Cuira e viva dapi dus onns a Trun, ed ella chapescha rumantsch. Sco ella ha ditg ad RTR, haja ella fatg la scola da polizia e là hajan els era stuì far scenas sco en il teater. Quai haja ella fatg gugent e perquai saja ella sa decidida da far uss ina rolla en il toc Davos ils set binaris.I na saja però betg simpel da pronunziar endretg il text.
Plans gia il 2012
Sco Silvio Albin che ha gia fatg pliras rollas raquinta, aveva l’uniun da teater Trun vulì preschentar il toc actual gia il 2012, cura che la Viafier Retica ha festivà il giubileum da 100 onns Cuira – Mustér. Ma pervia da la coincidenza cun la festa da chant chantunala a Trun na saja quai betg reussì. Bleras persunas sajan numnadamain stadas engaschadas per quest eveniment.
E pir il 2016 hajan els, in comité ad hoc, puspè empruvà da sa preschentar sin tribuna cun Davos ils set binaris. La finala hajan els era chattà in reschissur cun Linus Flepp che stat a Mustér.
Silvio Albin fa la rolla da Barbarossa, in dals trais clochards. In motiv da preschentar quest toc è era che en il film è Zarli Carigiet da Trun il clochard Dürst.
La premiera dal toc è sonda, ils 10 da november 2018. Previs èsi da sa preschentar sis giadas.
RR actualitad 08:00